
Indukálóhatás vasúti környezetben - elmélet és gyakorlat, hitek és tévhitek

Kulcsszavak: EMC; elektromágneses kompatibilitás; indukálás; védőtényező; vasút
Napjainkban, amikor a villamos berendezések egységteljesítménye és energiaigénye növekszik,
a berendezések érzékenysége szintén növekvő tendenciát mutat. Ekkor válik igazán
fontossá az elektromágneses összeférhetőség kérdésköre. Ilyen terület a nagyvasúti villamos
vontatás és a biztosítóberendezések üzeméhez szük séges vasúti vonalkábel együttműködése.

Gyakorlati példánkban, a vasúti rendszereknél használatba vett kisfeszültségű távközlő
kábeleket vizsgáltuk. Ezek biztosítják a vasúttal kapcsolatos információk, adatok megfelelő
áramlását és működtetik a biztosítóberendezéseket is. Emiatt megfelelő és biztonságos
működésük kulcskérdés. A villamos környezetből adódó zavarok befolyásolják a kábel
működését, indukált feszültség jelenhet meg a vonalkábel vezető erein, amelyet csillapítani
szükséges. Ez az indukált feszültség veszélyes lehet a berendezésekre, illetve veszélyforrást
jelenthet az üzemeltető személyzetre.

Az indukált feszültség csökkentésére egy egyszerű fizikai elvet használunk fel, a földben
folyó árammal ellentétes áramot hozunk létre, melynek elektromágneses tere képes kompenzálni
a földáram mágneses terét. Mindezt megfelelő, kétrétegű (árnyékolás és páncélzat)
burkolással érjük el. A csökkentés mértékét az ún. védőtényezővel jellemezhetjük.

Laboratóriumi méréseink során azt vizsgáltuk, hogy a védőtényező értéke milyen villamos
és anyagi jellemzőktől függ. Mekkora és milyen szerepe van az ún. páncélnak, árnyékolásnak
a megfelelő védőtényező kialakításában? Két vizsgált kábel páncéljának összehasonlításával
pedig arra kerestük a választ, hogy hogyan képesek a gyártástechnológia és az
anyagjellemzők befolyásolni az egyes kábelek védőtényezőjét.

A téma manapság is aktuális, számos új megválaszolatlan kérdést rejt magában. A megnövekedett
vontatási áramok egyre több problémát okoznak az indukáló hatás területén. A
dolgozat érdekes és újszerű eredményekkel járul hozzá a témakör bizonyos problémáinak
megértéséhez, a megfelelő megoldások kidolgozásához.



